L 280/36
ET
Euroopa Liidu Teataja
28.10.2022
(19)
„Madeira piirkondliku valitsuse 13. märtsi resolutsiooniga nr 101/2020“ ja „Madeira piirkondliku valitsuse asejuhi ning sotsiaalse kaasatuse ja kodakondsuse piirkondliku sekretariaadi 22. aprilli määrusega nr 133-B/2020“ kehtestati Madeira autonoomses piirkonnas mitu piirkondlikku tööhõivega seotud meedet.
Meetmeid kirjeldatakse rakendusotsuse (EL) 2020/1354 artikli 3 punktis k.
Erimeetmed olid ette nähtud COVID-19 puhangu ajal Madeiral töökohtade säilitamiseks ja nende hulka kuulusid piirkondlikud lisatoetused üleriigilistele kavadele, nimelt lühendatud tööaja kavadele, ning toetus füüsilisest isikust ettevõtjatele ja ettevõtetele nende äritegevuse jätkamisel.
Nende meetmete raames antava toetuse saamise tingimus oli, et ettevõtted säilitaksid töölepingud ja jätkaksid äritegevust.
(20)
„31. detsembri seaduse nr 75-B/2020“ artikliga 156, sama artikli lõike 2 punktides c–f sätestatud tingimustel, nagu on täpsustatud „valitsuse 25. jaanuari määruses nr 19-A/2021“ ja pikendatud „27. novembri dekreetseaduse nr 104/2021“ artikliga 12, kehtestati erakorraline toetuskava füüsilisest isikust ettevõtjatele, töötajatele, kellel puudub juurdepääs muudele sotsiaalkaitsemehhanismidele, ja juhtivtöötajatele, kelle sissetulekut on COVID-19 pandeemia oluliselt mõjutanud.
Meedet kirjeldatakse rakendusotsuse (EL) 2020/1354 artikli 3 punktis r.
Füüsilisest isikust ettevõtjate puhul nägi meede ette hüvitise, mis võrdus kahe kolmandikuga töötajate igakuise sissetuleku vähenemisest, ülemmääraga 501,16 eurot.
Abikõlblikud olid füüsilisest isikust ettevõtjad, kelle sissetulek ajavahemikus 2020. aasta märtsist detsembrini oli võrreldes 2019. aastaga vähemalt 40 % väiksem.
Töötajatele, kellel puudus juurdepääs muudele sotsiaalkaitsemehhanismidele, nägi meede ette järgmist: i) töötajate puhul hüvitis, mis võrdus igakuise kontrollväärtuse 501,16 eurot ja vastava leibkonna täiskasvanud liikmete keskmise kuupalga vahega, ning ii) füüsilisest isikust ettevõtjate puhul hüvitis, mis võrdus kahe kolmandikuga töötajate igakuise sissetuleku vähenemisest, ülemmääraga 501,16 eurot.
Juhtivtöötajatele nägi meede ette hüvitise, mis võrdus kas nende keskmise igakuise võrdlussissetulekuga, kui see oli väiksem kui 1,5-kordne Portugali sotsiaaltoetuste indeks („Indexante dos Apoios Sociais“ ehk IAS, 2021. aastal 438,81 eurot), või kahe kolmandikuga nende keskmisest igakuisest võrdlussissetulekust, kui see oli selle indeksiga võrdne või sellest suurem.
Abikõlblikud olid juhtivtöötajad, kelle äritegevus oli COVID-19 pandeemia tõttu ajutiselt peatatud või kes olid toetustaotlusele eelnenud 30 päeva jooksul eelmise aasta sama kuu või sellele perioodile eelnenud kahe kuu keskmisega võrreldes kaotanud vähemalt 40 % tulust.
Kõikidel juhtudel oli hüvitise alampiir 50 eurot, mida suurendati 50 %-ni igakuisest kindlakstehtud sissetuleku vähenemisest, kui sissetulek oli vähenenud vahemikus 50–100 % Portugali sotsiaaltoetuste indeksist, või 50 %-ni Portugali sotsiaaltoetuste indeksist, kui sissetuleku vähenemine ületas seda indeksit;
(21)
„Ministrite nõukogu 6. juuni resolutsiooni nr 41/2020“ lisa punktiga 2.5.1, täpsustatuna „valitsuse 3. augusti määruse nr 180/2020“ artiklitega 10–12 ja laiendatuna „valitsuse 15. veebruari määruse nr 37-A/2021“ lisa artiklitega 5–7, kehtestati loovisikute, autorite, tehnikute ja muude loomevaldkonna spetsialistide sotsiaaltoetuskava.
Meedet kirjeldatakse rakendusotsuse (EL) 2020/1354 artikli 3 punktis s.
Meede nägi ette igakuise hüvitise summas, mis võrdus Portugali sotsiaaltoetuste indeksiga („Indexante dos Apoios Sociais“ ehk IAS, 2021. aastal 438,81 eurot);
(22)
COVID-19 puhanguga toimetulekuks pikendas või muutis Portugal täiendavalt mitut tervishoiualast meedet.
Eelkõige puudutab see põhjendustes 23–27 osutatud meetmeid.
(23)
Portugali terviseameti „6. mai norm nr 012/2020“, mida on muudetud 14. mail 2020, ja Portugali terviseameti „10. juuni norm nr 013/2020“, mida on muudetud 23. juunil 2020, ning „13. märtsi dekreetseadus nr 10-A/2020“ võimaldasid osta isikukaitsevahendeid, mida kasutada töökohtadel, eelkõige riiklikes haiglates, pädevates ministeeriumides, omavalitsustes ning Assooride ja Madeira autonoomsetes piirkondades.
Meedet kirjeldatakse rakendusotsuse (EL) 2020/1354 artikli 3 punktis n.
(24)
„13. märtsi dekreetseadusega nr 10-A/2020“ kehtestati koolihügieeni kampaania, mille eesmärk oli tagada õpetajate, muude töötajate ja õpilaste turvaline kooli naasmine.
Meedet kirjeldatakse rakendusotsuse (EL) 2020/1354 artikli 3 punktis o.